Dansk mad og tykke sweatere falder i højre grad i briternes smag. Og de bliver mere og mere vilde med det. Britiske turister har haft 78.000 flere overnatninger i Danmark, end de havde sidste år. Det viser en ny opgørelse fra Visit Danmark. Briterne er især vilde med København og Nordsjælland, men der kommer også flere og flere til Nordjylland. Indtil videre har 12.000 briter overnattet i Nordjylland. Det er 1.800 mere end sidste år, hvilket svarer til en stigning på 17,2 procent. Udover turister fra Storbritannien kommer der også mange fra Norge, Sverige, Tyskland og Holland. Det er især de nordjyske hoteller og feriecenter, der kan mærke stigende interesse fra de udenlandske turister. Fra januar til juni 2016 har de nordjyske feriecenter haft 34.000 flere besøgende end de havde i 2015. Det svarer til en stigning på 8,5 procent. Også vandrehjemmene er blevet mere attraktive for turisterne. De har det første halve år i 2016 haft næsten 3 gange som mange gæster, som de havde i 2015. Tallene er eksklusiv overnatninger i feriehuse, da de først opgøres på regionalt plan i april 2017. I 2015 var der 2,9 millioner overnatninger i feriehuse i Nordjylland.
Britiske turister kommer i stigende grad til Danmark. Det viser tal fra Visit Danmark.